Fl-Istati Uniti ġie ċċelebrat ilbiearħ l-10 anniversarju mit-twaqqif tal-Jum Nazzjonali tal-Kelb. Colleen Paige li hija l-fundattriċi tal-Jum Nazzjonali tal-Kelb qalet li kienet waqqfet dan il-jum “għall-paċenzja u l-lealtà kbira li għandhom, għax-xogħol li jagħmlu biex iħarsu t-toroq, id-djar u l-familji flimkien mal-pulizija. Hija semmiet ukoll il-klieb li jaħdmu fil-militar, ma’ persuni għomja (guide dogs) u l-klieb tat-terapija. Fuq kollox hija ddedikat dan il-jum lil mijiet ta’ klieb li ta’ kull sena jisfaw vittmi ta’ xi att barbaru mill-bniedem. Matul dan il-jum, il-pubbliku jiġi mħeġġeġ jagħti donazzjonijiet bħal kutri, ikel u ġugarelli lill-organizzazzjonijiet għall-ħarsien tal-annimali jew joffru l-għajnuna tagħhom lil persuni anzjani billi jieħdu l-klieb tagħhom għal xi dawra. Bla dubju ħadd ma jista’ jirbaħ il-qlub tal-bniedem jekk mhux l-“akbar ħabib tiegħu” u għalhekk żgur li l-klieb jistħoqqilhom dan il-jum iddedikat kollu għalihom.